b'\n_START_ARTICLE_\nFranc Ksaver Me\xc5\xa1ko\n_START_SECTION_\nDuhovni\xc5\xa1ke postaje\n_START_PARAGRAPH_\nKsaver Me\xc5\xa1ko je \xc5\xa1tudiral bogoslovje in bil posve\xc4\x8den v ma\xc5\xa1nika 19. julija 1898 v Celovcu. Postal je kaplan in \xc5\xbeupnik v razli\xc4\x8dnih krajih na Koro\xc5\xa1kem. Kot kaplan je slu\xc5\xbeboval v \xc5\xa0kocjanu v Podjuni, v \xc5\xbdabnicah in od tam na Svetih Vi\xc5\xa1arjah, kot provizor v Knezovi, Grebinjskem Klo\xc5\xa1tru in pri \xc5\xa0t. Danijelu nad Prevaljami. Tam je postal \xc5\xbeupnik, od tam se je preselil v \xc5\xbeupnijo Marija na Zilji, kot begunec po prvi svetovni vojni je bil na Brezjah; za eno leto je \xc5\xa1el nato za administratorja na Tinje. Leta 1921 pa se je naselil pri Sv. Roku na Selah, kjer je \xc5\xbeivel vse do druge svetovne vojne. Po kon\xc4\x8dani drugi svetovni vojni se je zopet naselil na Selah.\n_START_SECTION_\nPreganjanja med prvo  in drugo svetovno vojno\n_START_PARAGRAPH_\nOd 26. aprila 1941 do 15. junija 1945 je bil Me\xc5\xa1ko znova begunec v Bosni in na Hrva\xc5\xa1ki, nato pa prebival v Sti\xc4\x8dni. _NEWLINE_Zaradi narodne zavednosti so ga preganjale \xc5\xbee avstro-ogrske, med II. svetovno vojno pa tudi nem\xc5\xa1ke okupacijske oblasti.\n_START_SECTION_\nSmrt in pogreb\n_START_PARAGRAPH_\nV no\xc4\x8di od sobote na nedeljo, 11. januarja 1964, je Me\xc5\xa1ko v slovenjgra\xc5\xa1ki bolnici umrl za gangreno in trombozo.  Ksaver Me\xc5\xa1ko je v svoji oporoki izrazil \xc5\xbeeljo, da naj ga pokopljejo v njegovi \xc5\xbeupniji na Selah. Pokopali so ga 15. januarja.\n_START_SECTION_\nPesnik in pisatelj\n_START_PARAGRAPH_\nMe\xc5\xa1ko je pisal pesmi, povesti, romane, novele, \xc4\x8drtice, drame in mladinske pripovedi. _NEWLINE_\xe2\x80\x9ePoleg lirike in dramatike je pisal (torej) Me\xc5\xa1ko prozo, in to najbolj zavzeto in najvneteje. Svoje mesto si je pridobil v na\xc5\xa1em slovstvu predvsem in najbolj zaradi svoje proze.\xe2\x80\x9d _NEWLINE_V njegovem delu prevladuje katoli\xc5\xa1ka miselnost z mo\xc4\x8dnimi narodno prebudnimi poudarki. Slogovno je nanj vplival Cankar.\n_START_SECTION_\nOdlikovanja\n_START_PARAGRAPH_\nCerkvena oblast ga je odlikovala z ve\xc4\x8d odlikovanji: _NEWLINE_Leta 1924 je postal duhovni svetovalec, leta 1934 ga je pape\xc5\xbe Pij XI. imenoval za monsignora, od leta 1933 je vodil kot dekan dekanijo Stari trg vse do leta 1962, leta 1948 je postal \xc4\x8dastni kanonik mariborske \xc5\xa1kofije.Svetna oblast je tudi odlikovala pisatelja Me\xc5\xa1ka._NEWLINE_Leta 1924 je slovenjgra\xc5\xa1ki mestni svet razglasil Ksaverja Me\xc5\xa1ka za \xc4\x8dastnega ob\xc4\x8dana mesta Slovenj Gradec, mestna \xc4\x8ditalnica pa za \xc4\x8dastnega \xc4\x8dlana. V Slovenj Gradcu so leta 1930 preimenovali Cerkveno ulico v Me\xc5\xa1kovo ulico. Mestna knji\xc5\xbenica je leta 1974 splo\xc5\xa1nemu imenu dodala \xc5\xa1e njegovo ime \xe2\x80\x93 Knji\xc5\xbenica Ksaverja Me\xc5\xa1ka Slovenj Gradec. Leta 1984 je kipar Rade Nikoli\xc4\x8d izdelal Me\xc5\xa1kov doprsni kip; portret so ob 120-letnici njegovega rojstva in 30-letnici smrti postavili pred \xc5\xa1pitalsko cerkvijo sv. Duha v Slovenj Gradcu.'